Politiet mener, at der er mindst en gerningsmand på fri fod efter juleoverfaldet på Nanna Skovmand og hendes kæreste

Fire unge på 16, 17, 18 og 19 år stilles på torsdag for Københavns Byret tiltalt for det brutale overfald julenat på 23-årige Nanna Skovmand og hendes kæreste Mads Schøllhammer. Men Københavns politi mener, at mindst en femte gerningsmand stadig er på fri fod, og han er ikke identificeret.

Det fremgår af anklageskriftet mod de fire unge, der beskriver, hvordan det unge par blev mishandlet med 'utallige' slag og spark, en glasflaske og en kædelås og en wirelås.

En 19-årig har tidligere siddet varetægtsfængslet som den femte gerningsmand i overfaldet, men han blev løsladt i starten af marts, og der bliver ikke rejst tiltale mod ham.

Ifølge anklageskriftet blev overfaldet begået af de fire tiltalte 'i forening med hinanden og mindst en anden medgerningsmand, skriver advokaturchef Bente Thejlade Jensen i tiltalen.

Se også: To løsladt efter overfald på Nanna

De fire tiltalte har siddet varetægtsfængslet indtil for nylig i Vestre Fængsel og på den lukkede institution Sønderbro, men efter at retten løslod den 19-årige i begyndelsen af marts har politiet nu valgt at løslade alle inden retssagen. Dommen ventes nemlig først den 4. juni efter fem retsdage.

Brugte to låse til overfaldet

Ifølge anklageskriftet begyndte overfaldet cirka kl. 00.10 i Kongshøjgade på Vesterbro i København natten til juledag med, at Mads Schøllhammer fik et kraftigt slag i hovedet med en glasflaske, der spilntredes.

Derefter fik han flere slag i hovedet med en kædelås og en wirelås og de tiltalte gav ham 'utallige' slag og spark i hovedet og på kroppen. Mads Schøllhammer faldt omkuld, men de tiltalte fortsatte med at slå ham i hovedet og på kroppen med knytnæver og kædelåsen, og de sparkede ham på kroppen og i hovedet.

Derefter væltede de fire unge, ifølge tiltalen, Nanna Skovmand omkuld og tildelte hende 'adskillige' slag i hovedet med kædelåsen.

De fire unge nægter sig skyldige.

Den 18-årige tiltalte er tidligere udvist betinget to gange, og anklagemyndigheden tager forbehold for, at man nu igen vil kræve den 18-årige udvist. Samme skæbne kan overgå den 16-årige, som anklagemyndigheden muligvis også kræver udvist.

- Fuck Pia K.

Den 18-årige er foruden overfaldet på Nanna Skovmand og hendes kæreste tiltalt for fire andre kriminelle forhold.

Det er tyveri fra lageret på en café af vin og kildevand til 23.150 kr., for besiddelse af en kniv på Strøget den 16. november kl. 04.40 og for forsøget på at stjæle en bil bed indkøbscentret Fisketorvet i København den 4. januar i år. Biltyveriet blev forhindret, da den 18-årige blev stoppet af bilejeren.

Desuden er den 18-årige tiltalt for hæværk i Nytorv Fængsel ved Københavns Byret, hvor han på døren til celle 8 blandt andet skrev med sprittush: 'Fuck Pia K' og 'Pansersvin'.

Se også: Nanna: Nu tør jeg ikke gå udenfor en dør

Den 18-årige fik i marts 2013 sin første dom på et års fængsel, heraf et halvt år betinget med samfundstjeneste. I november 2013 fik han tre måneders fængsel, og blev betinget udvist for første gang.

Blot ni måneder senere, i august 2014, fik han et år og fem måneders fængsel i fællesstraf med den tidligere dom for blandt andet røveri og tyveri. Og han blev igen betinget udvist.

Se også: Nanna: Jeg blev slået ned med kæder juleaften

Foruden overfaldet har politiet også rejst tiltale mod den 17-årige tiltalte for to indbrud. Det ene blev stoppet af lejlighedens indehaver, det andet skete på Frederiksberg Allé, hvor den 17-årige sammen med tre ukendte medgerningsmænd brød et vindue op og stajl en iPad, et kreditkort, en designerstol, fire computere med mere til i alt mindst 100.000 kr.

Se også: Nanna-overfaldet: Derfor er 16-årig fængslet derhjemme